KIRJALLINEN KYSYMYS E-2798/98

esittäjä(t): Leonie van Bladel (UPE) neuvostolle

(18. syyskuuta 1998)

Aihe: Tarkkailijoita Albanian ja Kosovon rajalle

Huolimatta kansainvälisen yhteisön välitysyrityksistä ja painostuksesta, Kosovon albaanien poliittiset johtajat eivät kykene muodostamaan yhteistä foorumia keskusteluille viranomaisten kanssa. Niin sanotun Kosovon vapautusarmeijan (UCK) johtajat antavat ristiriitaisia tietoja osallistumisesta mahdollisiin neuvotteluihin. Eräät sanovat haluavansa osallistua neuvotteluihin tietyin edellytyksin, toiset haluavat jatkaa taistelua "Kosovon lopulliseen vapauttamiseen" tai Suur-Albanian perustamiseen asti.

Samalla UCK:lle tuodaan melkein päivittäin aseita ja joukkoja Albaniasta, joko suoraan tai Makedonian kautta. Ainakin osa (luultavasti huomattava) UCK:sta kieltäytyy tukemasta mahdollisia neuvotteluja niin kauan kuin mahdollista, puhumattakaan siitä että ne hyväksyisivät neuvottelujen tulokset. Ja kun UCK ei avoimesti kannata neuvotteluja, eivät poliitikot neuvottele tosissaan.

Onko neuvosto valmis edistämään sitä, että toisaalta Jugoslavian ja toisaalta Albanian ja Makedonian rajalle asetetaan kansainvälisiä tarkkailijoita estämään aseiden salakuljetusta, jotta UCK ymmärtäisi, että EU tuomitsee päättäväisesti kaikki pyrkimykset Kosovon konfliktin sotilaalliseen ratkaisemiseen?

Vastaus

(7. joulukuuta 1998)

Neuvosto on edelleen syvästi huolissaan Kosovossa erityisesti siviiliväestön keskuudessa jatkuvista väkivaltaisuuksista ja ihmishenkien menetyksistä. Neuvosto on jo useaan otteeseen vaatinut vihollisuuksien välitöntä lopettamista ja poliittisen prosessin aloittamista uudelleen ainoana ratkaisuna Kosovon poliittisiin ongelmiin. Neuvosto on täysin tietoinen siitä, että Belgrad on ensisijaisesti vastuussa kriisin puhkeamisesta ja että sen vastuulla on siten luoda tarvittavat edellytykset vuoropuhelulle. Samalla neuvosto vaatii, että Kosovon albaaniyhteisö ja aseistautuneet ryhmät sitoutuvat vuoropuheluun ja pidättäytyvät näin ollen väkivaltaisuuksista ja terroriteoista. Neuvosto vaati 13. heinäkuuta 1998, että ulkopuolinen apu ja tukitoimet aseistautuneille Kosovon albanialaisryhmille lopetetaan välittömästi. Lisäksi ministerit ilmoittivat, että "neuvosto painottaa, että myös aseistautuneilla Kosovon albanialaisryhmillä on vastuu välttää väkivaltaisuuksia ja kaikkea aseellista toimintaa, ja toi jälleen kerran esille sen, että väkivaltaisuuksia ja terrorismia ei voida sallia eikä niiden avulla voida myöskään ratkaista Kosovon ongelmaa".

Kansainvälisten tarkkailijoiden sijoittamisen osalta neuvosto pitää tärkeänä erityisesti humanitaarisiin ongelmiin liittyvän tarkkailun tehostamista koko Kosovon alueella. Euroopan yhteisön tarkkailujoukot (ECMM) - jotka toimivat Jugoslavian liittotasavallan/Kosovon lisäksi myös Albaniassa, entisessä Jugoslavian tasavallassa Makedoniassa (EJTM) ja Bosniassa - ovat yksi EU:n, USA:n ja Venäjän perustaman Kosovon diplomaattisen tarkkailuryhmän keskeisistä osista. Tarkkailujoukkojen tavoitteena ei ole ainoastaan puolueettoman tiedon hankkiminen alueella tapahtuvasta kehityksestä, vaan se pyrkii myös pelkällä läsnäolollaan vaikuttamaan taistelevia osapuolia hillitsevästi. Neuvosto haluaa muistuttaa, että ETYJ:n läsnäolo Albaniassa mahdollistaa jo Jugoslavian liittotasavallan ja Albanian välisen rajan säännöllisen tarkkailun ja että UNPREDEP toimii Jugoslavian liittotasavallan ja EJTM:n välisellä rajalla. Neuvosto on vakuuttunut siitä, että ponnistelujen lisääminen vaikuttaisi kielteisesti tavoitteiden saavuttamiseen.

Neuvosto haluaa myös muistuttaa 22 päivänä syyskuuta 1998 Euroopan unionista tehdyn sopimuksen J.4 artiklan 2 kohdan perusteella tehdystä neuvoston päätöksestä, jossa Länsi-Euroopan unionia pyydetään saattamaan päätökseen tutkimuksensa mahdollisten kansainvälisten poliisitoimien toteutettavuudesta Albaniassa, jotta voidaan avustaa Albanian viranomaisia lain ja järjestyksen palauttamisessa kyseiseen maahan. Toimiin sisältyisi Albanian poliisin valmiuksien vahvistaminen aseiden salakuljetuksen torjumiseksi.

Neuvosto kannattaa lisäksi täysin sitä, että YK:n turvallisuusneuvoston päätöslauselma 1160 pannaan täytäntöön, mukaan lukien määräykset, joissa vaaditaan toimenpiteitä Kosovon vapautusarmeijan saaman ulkopuolisen tuen, muun muassa asetoimitusten ja koulutuksen lopettamiseksi.